Efter et år med stigende priser og højere økonomisk usikkerhed, er flere i stigende grad igen begyndt at købe lejligheder. Selvom lejlighederne i landets fire største byer alle er blevet billigere, så er der stadig stor forskel på prisen, alt efter hvilket postnummer du kigger på. Det viser en beregning, som Home har lavet på baggrund af tal fra boligsiden på en gennemsnitlig lejlighed på 85 kvadratmeter. Populært sagt kan du i nogle byer få to lejligheder for prisen, som én koster andre steder. Dette gør sig blandt andet gældende i Aalborg, som er den billigste af de fire storbyer. Stigende interesse Samtidig med at den nordjyske hovedstad er den billigste blandt de fire byer, så har man i Aalborg også oplevet mere interesse. - Udbuddet på ejerlejligheder er steget med cirka 20 procent i Aalborg det seneste år, så der er nu flere lejligheder at vælge i mellem, siger Claus Barrett, der er indehaver og ejendomsmægler hos Home Aalborg. Generelt har køberne til lejlighederne været meget afventende de seneste seks måneder. Årsagen har primært været rentenniveauet kombineret med, at der er et forholdsmæssigt stort udbud af lejeboliger i Aalborg. Byerne sammenlignet I hovedstadsområdet koster en lejlighed i København lige under fire millioner kroner nu efter et fald på knap 500.000 kroner. I Aarhus er priserne ikke langt fra at kravle under tre millioner kroner for en gennemsnitlig lejlighed, efter at lejlighederne er blevet godt en kvart million kroner billigere. Odense er under to millioner kroner for en lejlighed - og det samme er lejligheden i Aalborg, der ifølge beregningen byder på landets billigste storbylejlighed med en pris på godt 1.830.000 kroner.

Referat:
Aalborg er den billigste af landets fire storbyer.